Центар за културу Гроцка - установа културе ГО Гроцка
 XII КОЛЕКТИВНА ИЗЛОЖБА 
„СТВАРАЛАЧКА ГРОЦКА КРАЈ ДУНАВА“ у Ранчићевој кући

Конкурс је отворен до 10. јуна 2026. године
 
 
Центар за културу Гроцка, установа културе Градске општине Гроцка расписује конкурсни позив за дванаесту по реду групну изложбу „СТВАРАЛАЧКА ГРОЦКА КРАЈ ДУНАВА“ у Ранчићевој кући, галерији установе и уједно заштићеном варошком дому Града Београда и Србије.
 
Позивају се ликовни и примењени уметници, који живе и/или активно стварају на територији општине Гроцка, да узму учешће у традиционалној групној изложби „Стваралачка Гроцка крај Дунава“, која ће бити отворена и представљена јавности крајем јуна 2026. године у Ранчићевој кући, галерији Центра за културу Гроцка.
 
Конкурсни позив за пријављивање је отворен до 10. јуна 2026. године. Радови одабрани за излагање се предају у галерији Ранчићеве куће до 13. јуна.
 
Стваралачка Гроцка 2026: Конкурсни позив има за циљ представљање разноврсности стваралачке продукције великог броја аутора и уметника који живе и раде на територији општине Гроцка. Окупљање и повезивање стваралаца са територије Градске општине Гроцка у оквиру групне изложбе, као и промоција њиховог рада у јавности, битан је корак ка оснаживању уметника, и уједно обогаћивању културног живота локалне заједнице.
 
Кустоскиња и ауторка групне изложбе је Зорица Атић, дипл. историчарка уметности.
 
ПРОПОЗИЦИЈЕ:
 
1) Конкурс је усмерен на излагање радова из актуелне продукције, насталих у протекле две године, и то: слика, цртежа, накита, ситне пластике, скулптура мањег формата, графика, фотографија, уметничких занатских рукотворина, дизајна текстила... Ствараоци се представљају са једним селектованим радом.
 
2) Потребно је доставити следећe податке:
- податке о аутору (име, презиме, адреса, контакт телефон, мејл-адреса)
- кратку радну/уметничку биографију
- визуелну документацију/радове (фотографије мин. три рада, од којих би један био изложен)
- податке о радовима (техника, формат, година настанка)
 
3) Конкурс је намењен академским ликовним и примењеним уметницима, члановима уметничких удружења УЛУС и УЛУПУДС, студентима уметничких школа и факултета, афирмисаним неакадемским ствараоцима, и уопште, активним ауторима чији рад спада у домен ликовних и примењених уметности, а који живе и/или раде на подручју Градске општине Гроцка.
 
Начин пријављивања: Конкурсне пријаве за учешће са назнаком „За конкурс - Стваралачка Гроцка 2026“, слати на ел. адресу Центра за културу Гроцка (centarzakulturugrocka@gmail.com), или донети лично у Центар за културу Гроцка – Ранчићева кућа, Мајевичка 9 у Гроцкој, радним даном и суботом 10-14 часова.
 
Рок за прeузимање радова је 30 дана након завршетка изложбе.
 
ВАЖНО: Галеријски простор Центра за културу Гроцка налази се у оригиналном амбијенту Ранчићеве куће (60м2), варошке куће с почетка 19. века. Објекат је заштићен од стране Завода за заштиту споменика културе града Београда као споменик културе/народног неимарства од великог значаја за Републику Србију.
 
Галеријски простор обухвата две просторије са укупно 12 излагачких витрина и идеалан је за радове мањег до средњег формата као и скулптуре, примењену уметност, те молимо излагаче да величину радова прилагоде димензијама излагачког простора и карактеру објекта.
Ранчићева кућа располаже пространом баштом парковског типа, која се лети користи као музичка сцена, али и излагачки простор на отвореном (за форме у простору отпорне на атмосфералије).
 
За додатне информације:
Центар за културу Гроцка/Ранчићева кућа
011 8502321, 064 6473750
centarzakulturugrocka@gmail.com
Зорица АТИЋ
директор и главни и одговорни уредник / Director
дипл. историчар уметности - кустос / Curator
Центар за културу Гроцка / Cultural Center Grocka 

Ранчићева кућа / Rančić Family House
Мајевичка 9 / Majevička 9 St.
Београд, Србија / Belgrade, Serbia
www.kulturagrocka.rs
[bookmark: _GoBack]mob. +381 64 6473 750
tel. + 381 11 8502 321, email: zorica.atic@gmail.com

